Ipotekani davlat roʻyxatidan oʻtkazish tartibi toʻgʻrisidagi muvaqqat yoʻriqnomani tasdiqlash haqida
(resolution, 2014-02-17)

Oʻzbekiston Respublikasining “Ipoteka toʻgʻrisida”gi, “Garov toʻgʻrisida”gi qonunlari va Vazirlar Mahkamasining 2007-yil 3-yanvardagi “Uy-joy qurilishiga, uni rekonstruksiya qilishga va sotib olishga ipoteka krediti berish toʻgʻrisidagi nizomni tasdiqlash haqida”gi 2-son qaroriga muvofiq, Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi qaror qiladi: 1. Ilova qilinayotgan Ipotekani davlat roʻyxatidan oʻtkazish tartibi toʻgʻrisidagi muvaqqat yoʻriqnoma tasdiqlansin. 2. Mazkur qaror Oʻzbekiston Respublikasi Adliya vazirligida davlat roʻyxatidan oʻtkazilganidan soʻng oʻn kundan keyin kuchga kiradi. Mazkur Yoʻriqnoma Oʻzbekiston Respublikasining “Ipoteka toʻgʻrisida”gi, “Garov toʻgʻrisida”gi qonunlari va Oʻzbekiston Respublikasi Vazirlar Mahkamasining 2007-yil 3-yanvardagi “Uy-joy qurilishiga, uni rekonstruksiya qilishga va sotib olishga ipoteka krediti berish toʻgʻrisidagi nizomni tasdiqlash haqida”gi 2-sonli qaroriga (Oʻzbekiston Respublikasi qonun hujjatlari toʻplami, 2007-yil 1-2-son, 9-modda) muvofiq ipotekani davlat roʻyxatidan oʻtkazish tartibini belgilaydi. 1. Ipotekani davlat roʻyxatidan oʻtkazish koʻchmas mulkning joylashgan joyi boʻyicha Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasining Qoraqalpogʻiston Respublikasi, viloyatlar va Toshkent shahar yer resurslari va davlat kadastri boshqarmalarining roʻyxatdan oʻtkazish idoralari (keyingi oʻrinlarda matnda — roʻyxatdan oʻtkazuvchi organ deb yuritiladi) tomonidan amalga oshiriladi. 2. Ipoteka toʻgʻrisidagi shartnoma (shu jumladan, navbatdagilari ham) notarial tartibda tasdiqlanishi va davlat roʻyxatidan oʻtkazilishi lozim. Ipoteka toʻgʻrisidagi shartnoma davlat roʻyxatidan oʻtkazilgan paytdan eʼtiboran tuzilgan deb hisoblanadi va kuchga kiradi. Ipoteka toʻgʻrisidagi shartnomani notarial tartibda tasdiqlash va davlat roʻyxatidan oʻtkazish qoidalariga rioya etmaslik uning haqiqiy emasligini keltirib chiqaradi. Bunday shartnoma oʻz-oʻzidan haqiqiy boʻlmaydi. 3. Ipoteka toʻgʻrisidagi shartnoma asosida vujudga keladigan ipotekani davlat roʻyxatidan oʻtkazishda “Bino va inshootlarni davlat roʻyxatidan oʻtkazish tartibi toʻgʻrisida”gi (1998-yil 7-yanvar, roʻyxat raqami 387) Yoʻriqnomaning 2-ilovasida keltirilgan tegishli hujjatlar bilan birga quyidagi hujjatlar taqdim etiladi: davlat roʻyxatidan oʻtkazganlik uchun yigʻim toʻlanganligi toʻgʻrisidagi hujjatning asl nusxasi; ishonchnoma asosida harakat qilayotgan shaxsning huquqlarini tasdiqlovchi ishonchnomaning notarial tasdiqlangan nusxasi; shartnoma tomonlari soniga teng miqdorda notarial tasdiqlangan ipoteka toʻgʻrisidagi shartnoma va roʻyxatdan oʻtkazish ishiga qoʻshish uchun shartnomaning ikkita asl nusxasi. Ipotekani davlat roʻyxatidan oʻtkazish uchun tegishli hujjatlar taqdim etilmasa, ipotekani davlat roʻyxatidan oʻtkazish rad etiladi va bu haqda ariza beruvchiga asoslantirilgan yozma javob beriladi. 4. Manfaatdor shaxs ipotekani davlat roʻyxatidan oʻtkazilishi rad etilishi yuzasidan sudga murojaat etishi mumkin. 5. Ipotekani davlat roʻyxatidan oʻtkazish “Bino va inshootlarni davlat roʻyxatidan oʻtkazish tartibi toʻgʻrisida”gi (1998-yil 7-yanvar, roʻyxat raqami 387) Yoʻriqnomaning 16-ilovasida keltirilgan shakldagi Binolar (inshootlar) garovi davlat reyestriga (keyingi oʻrinlarda matnda — davlat reyestri deb yuritiladi) tegishli yozuv kiritish yoʻli bilan roʻyxatdan oʻtkazuvchi organ tomonidan ariza koʻrib chiqish uchun qabul qilingan kundan boshlab bir kun ichida amalga oshiriladi. Davlat reyestrida maʼlumotlar mavjud boʻlgan hollarda ushbu davlat reyestrining tegishli ustunlariga yoki eslatma ustuniga quyidagi qoʻshimcha maʼlumotlar kiritilishi mumkin: garovga qoʻyilgan mol-mulkka taqiq mavjudligi; garovga qoʻyilgan mulkiy huquqning tavsifi va uning qiymati; ipoteka narsasining nomi, uning joylashgan joyi, qiymati va qisqacha taʼrifi; shartnoma boʻyicha majburiyatning miqdori va ijro etish muddati. Davlat reyestrida roʻyxatdan oʻtkazuvchi organ tomonidan ipoteka toʻgʻrisidagi qayd yozuvi amalga oshirilgan kun ipoteka davlat roʻyxatidan oʻtkazilgan sana hisoblanadi. 6. Davlat reyestriga tegishli yozuvlar kiritish bilan birga, Yer uchastkalariga boʻlgan huquqlar davlat registrining 8-ustuniga, tuman (shahar) Bino va inshootlar kadastri daftarining 25-ustuniga, tuman (shahar) Turar-joy bino va inshootlari reyestr daftarining 16-ustuniga tegishli koʻchmas mulkka boʻlgan huquqlar boʻyicha shartlar (ipoteka) mavjudligi toʻgʻrisida yozuvlar kiritiladi. 7. Agar ipoteka toʻgʻrisidagi shartnomada ipotekaga oluvchining huquqlari garov xati bilan tasdiqlanishi nazarda tutilgan boʻlsa, bu Yer uchastkalariga boʻlgan huquqlar davlat registri, tuman (shahar) Bino va inshootlar kadastri daftari, tuman (shahar) Turar-joy bino va inshootlari reyestr daftarining tegishli ustunlarida koʻrsatilishi lozim. Bunda mazkur ustunlarda “garov xati berilgan” soʻzlari va roʻyxatdan oʻtkazuvchi organlar tomonidan garov xatini dastlabki ipotekaga oluvchiga berish sanasi koʻrsatiladi. 8. Ipoteka toʻgʻrisidagi shartnomaning barcha asl nusxalariga ipotekani davlat roʻyxatidan oʻtkazish amalga oshirilganligini tasdiqlovchi, quyidagilardan iborat boʻlgan ustxatlar kiritiladi: roʻyxatdan oʻtkazuvchi organning toʻliq nomi; ipoteka davlat roʻyxatidan oʻtkazilgan joy; ipotekani davlat roʻyxatidan oʻtkazish sanasi va raqami. Koʻrsatilgan ustxatlar tegishli imzo bilan tasdiqlanadi va ularga roʻyxatdan oʻtkazuvchi organning muhri qoʻyiladi. Ipotekani davlat roʻyxatidan oʻtkazish amalga oshirilganligini tasdiqlash maqsadida hujjatlardagi roʻyxatdan oʻtkazilganlik ustxati shtampi qoʻllaniladi (ilova), unda “davlat roʻyxatidan oʻtkazildi” soʻzlaridan oldin “ipoteka / garov xati, garov xatining yangi egasi” soʻz(lar)i koʻrsatiladi. 9. Ipoteka bilan taʼminlangan majburiyat mazmuni navbatdagi ipoteka bilan oʻzgartirilganda, shuningdek ipoteka narsasiga boʻlgan mulk huquqi yoki boshqa ashyoviy huquqlar bu mol-mulkni haq evaziga yoxud haq olmasdan tasarrufdan chiqarilishi natijasida yoki universal huquqiy vorislik tartibida ipotekaga qoʻyuvchidan boshqa shaxsga oʻtkazilganida ipoteka qoʻshimcha ravishda davlat roʻyxatidan oʻtkaziladi. Mazkur talabning bajarilmasligi ipoteka bilan taʼminlangan majburiyatda amalga oshirilgan oʻzgarishlar haqiqiy emasligini keltirib chiqaradi. 10. Roʻyxatdan oʻtkazuvchi organ ipotekani qoʻshimcha ravishda davlat roʻyxatidan oʻtkazishda quyidagilarni amalga oshiradi: davlat reyestriga ipoteka toʻgʻrisidagi shartnoma, ipotekani davlat roʻyxatidan oʻtkazish sanasi va raqami, mol-mulkka nisbatan yangi egalik qiluvchining huquqlarini tasdiqlovchi hujjat (oldi-sotdi, hadya shartnomalari, merosga boʻlgan huquq toʻgʻrisidagi guvohnoma va h. k.) rekvizitlari toʻgʻrisidagi yozuvlar kiritiladi; Yer uchastkalariga boʻlgan huquqlar davlat registri, tuman (shahar) Bino va inshootlar kadastri daftari, tuman (shahar) Turar-joy bino va inshootlari reyestr daftarining tegishli ustunlaridagi dastlabki ipotekaga qoʻyuvchining huquqlarini cheklash (ularga shartlar belgilash) toʻgʻrisidagi avvalgi yozuvlar belgilangan tartibda, ipoteka toʻgʻrisidagi yangi yozuvga ishora qilgan holda oʻzgartiriladi. 11. Ipotekaga qoʻyuvchi va ipotekaga oluvchi tomonidan nobud boʻlgan yoki shikastlangan mulkni tiklash yoki almashtirish toʻgʻrisida bitim tuzilganda davlat reyestriga ushbu bitim rekvizitlari kiritiladi va avvalgi yozuvlar belgilangan tartibda bekor qilinadi. 12. Qonun asosidagi ipotekani davlat roʻyxatidan oʻtkazish, agar qonunda boshqacha tartib belgilanmagan boʻlsa, qaysi shaxsning huquqlariga ipoteka yuklangan boʻlsa, shu shaxsning mulk huquqini davlat roʻyxatidan oʻtkazish bilan bir vaqtda amalga oshiriladi. Qonun asosidagi ipoteka boʻyicha ipotekaga oluvchining huquqlari garov xati bilan tasdiqlanishi mumkin. 13. Roʻyxatdan oʻtkazuvchi organ huquqlariga ipoteka yuklangan shaxsning mulk huquqlarini davlat roʻyxatidan oʻtkazishda mazkur shaxsni Yer uchastkalariga boʻlgan huquqlar davlat registri, tuman (shahar) Bino va inshootlar kadastri daftari, tuman (shahar) Turar-joy bino va inshootlari reyestr daftarining tegishli boʻlimlariga uning huquqi ipoteka bilan cheklanishi (unga shart belgilanishi) toʻgʻrisidagi yozuv kiritilishi haqida ogohlantiradi, shuningdek bitimga va (yoki) huquqning boshqa shaxsga oʻtganligini davlat roʻyxatidan oʻtkazish toʻgʻrisidagi arizaga qonun asosida vujudga kelgan ipoteka davlat roʻyxatidan oʻtkazilganligi haqida ogohlantirilganligi toʻgʻrisida belgi qoʻyadi. 14. Qonun asosidagi ipotekani davlat roʻyxatidan oʻtkazishda davlat reyestrining ustunlariga tegishli yozuvlar kiritiladi va bu haqda yer uchastkalariga boʻlgan huquqlar davlat registri, tuman (shahar) Bino va inshootlar kadastri daftari, tuman (shahar) Turar-joy bino va inshootlari reyestr daftarining ipotekaga qoʻyuvchining mulkiy huquqi toʻgʻrisida yozuv kiritilgan tegishli boʻlimlariga ishoralar qoʻyiladi. Qonun asosidagi ipotekani davlat roʻyxatidan oʻtkazish sanasi shaxsning mulk huquqi roʻyxatdan oʻtkazilgan sana hisoblanadi. Mulk huquqining davlat roʻyxatidan oʻtkazilganligi toʻgʻrisida huquq egasiga (ipoteka qoʻyuvchiga) beriladigan guvohnomada shart belgilanganligini bildiruvchi “Qonun asosidagi ipoteka” soʻzlari yoziladi. 15. Agar bitta koʻchmas mulk obyekti turli asoslar boʻyicha bir nechta ipotekaga oluvchilarda qonun asosidagi ipotekada boʻlsa, u holda davlat reyestriga ipoteka davlat roʻyxatidan oʻtkazilganligi toʻgʻrisida tegishli yozuv kiritiladi. 16. Qonun asosidagi ipotekaning davlat roʻyxatidan oʻtkazilganligini tasdiqlash maqsadida ipotekaga qoʻyuvchining mol-mulkka boʻlgan mulk huquqining vujudga kelishiga asos boʻlgan hujjatlarga roʻyxatdan oʻtkazilganlik ustxati shtampi qoʻyiladi va u belgilangan tartibda toʻldiriladi. Roʻyxatdan oʻtkazilganlik ustxati shtampida “davlat roʻyxatidan oʻtkazildi” soʻzlaridan oldin “qonun asosidagi ipoteka” soʻzlari koʻrsatiladi. 17. Bir majburiyat bajarilishini taʼminlash uchun ipoteka toʻgʻrisidagi shartnoma boʻyicha garovga qoʻyilgan mol-mulk (oldingi ipoteka) oʻsha yoki oʻzga qarzdorning boshqa majburiyati bajarilishini taʼminlash uchun oʻsha ipotekaga oluvchining oʻziga yoxud boshqa ipotekaga oluvchiga garovga berilishi mumkin (navbatdagi ipoteka). 18. Navbatdagi ipotekani davlat roʻyxatidan oʻtkazish Oʻzbekiston Respublikasining “Ipoteka toʻgʻrisida”gi Qonuni (keyingi oʻrinlarda matnda — Qonun deb yuritiladi) qoidalariga rioya qilingan holda mazkur Yoʻriqnomaning II boʻlimida nazarda tutilgan tartibda amalga oshiriladi. 19. Ipoteka toʻgʻrisidagi navbatdagi shartnomaga ayni oʻsha mol-mulkning oldingi ipotekalari toʻgʻrisidagi barcha qayd yozuvlari haqida belgi qoʻyiladi. Ipoteka toʻgʻrisidagi navbatdagi shartnomaga roʻyxatdan oʻtkazilganlik ustxati shtampi (shtamplari) qoʻyiladi. Koʻrsatilgan shtamp oldingi ipotekani davlat roʻyxatidan oʻtkazishda kiritilgan maʼlumotlarni oʻz ichiga olishi lozim. Bunda mazkur shtampda (shtamplarda) “davlat roʻyxatidan oʻtkazildi” soʻzlaridan oldin “ipoteka” soʻzi oʻrniga “navbatdagi ipoteka” soʻzlari koʻrsatiladi. 20. Navbatdagi ipotekani davlat roʻyxatidan oʻtkazish davlat reyestriga mazkur koʻchmas mulk obyektining oldingi ipotekalari toʻgʻrisida yozuvlar boʻlgan tegishli ustunlariga “navbatdagi ipoteka” soʻzlarini kiritish orqali amalga oshiriladi. 21. Ipotekaga oluvchining ipoteka bilan taʼminlangan majburiyat boʻyicha va ipoteka toʻgʻrisidagi shartnoma boʻyicha huquqlari garov xati bilan tasdiqlanishi mumkin. 22. Garov xati egasining nomi yozilgan qimmatli qogʻoz boʻlib, u garov xati qonuniy egasining quyidagi huquqlarini tasdiqlaydi: ipoteka bilan taʼminlangan pul majburiyatining, shu majburiyat mavjudligining boshqa dalillarini taqdim etmagan holda bajarilishiga erishish huquqi; ipoteka belgilangan mol-mulkka boʻlgan garov huquqi. 23. Garov xati mazmuni ipoteka toʻgʻrisidagi shartnomaga yoki majburiyati ipoteka bilan taʼminlangan shartnomaga nomuvofiq boʻlgan taqdirda, agar garov xatini oluvchi bitim tuzilayotgan paytda bunday nomuvofiqlik haqida bilmagan va bilishi lozim ham boʻlmagan boʻlsa, garov xatining mazmuni haqiqiy deb hisoblanadi. Bu qoida garov xatining qonuniy egasi dastlabki ipotekaga oluvchi boʻlgan hollarga nisbatan tatbiq etilmaydi. 24. Garov xati ipotekaga qoʻyuvchi tomonidan, agar u uchinchi shaxs boʻlsa, shuningdek ipoteka bilan taʼminlangan majburiyat boʻyicha qarzdor tomonidan ham tuziladi. 25. Ipoteka davlat roʻyxatidan oʻtkazilganidan keyin garov xati roʻyxatdan oʻtkazuvchi organ tomonidan, ipotekaga qoʻyuvchi bilan ipotekaga oluvchi ishtirokida rasmiylashtiriladi va dastlabki ipotekaga oluvchiga beriladi. 26. Garov xatining barcha varaqlari bir butun hujjatni tashkil qiladi, ular raqamlanishi va koʻchmas mulkka boʻlgan huquqlarni davlat roʻyxatidan oʻtkazuvchi organning muhri bilan muhrlanishi lozim. Koʻrsatib oʻtilgan maqsadlarda quyidagi harakatlar amalga oshiriladi: garov xatining varaqlari varaqning old tomonidagi yuqori oʻng burchagida bir raqamidan boshlangan tartib raqamlari bilan raqamlab chiqiladi; garov xatining raqamlangan varaqlari oʻzaro biriktiriladi (tikiladi); garov xati oxirgi varagʻining orqa tomoniga, agar unda yozuvlar bor boʻlib boʻsh joy boʻlmasa, roʻyxatdan oʻtkazuvchi organ tomonidan qoʻshimcha ravishda ilova qilinadigan va shunga muvofiq, raqamlanmagan toza varaqning orqa tomoniga garov xatining raqamlangan va biriktirilgan (tikilgan) varaqlari soni, roʻyxatdan oʻtkazuvchining familiyasi, ismi va otasi ismining bosh harflari, mazkur yozuv qayd etilgan sana toʻgʻrisida ustxat kiritiladi. 27. Garov xatining oʻzida yangi egalik qiluvchilar va ipoteka bilan taʼminlangan majburiyat qisman bajarilganligi haqida belgilar qoʻyish yoxud boshqa zarur maʼlumotlarni yozish uchun joy yetishmasa, garov xatiga qoʻshimcha varaq biriktirib qoʻyiladi, unga yozuvlar va belgilar garov xatida boshlanib, ana shu varaqda tugaydigan qilib joylashtiriladi. 28. Roʻyxatdan oʻtkazuvchi organ qoʻshimcha varaqni (varaqlarni) garov xati bilan biriktirish uchun ipotekaga oluvchining yoki garov xati qonuniy egasining arizasi asosida mazkur bandda nazarda tutilgan harakatlarni amalga oshiradi. 29. Ipotekaga oluvchining yoki garov xati qonuniy egasining qoʻshimcha varaqlarni garov xati bilan biriktirish toʻgʻrisidagi arizasi arizalarni qayd etish daftariga kiritiladi. Koʻrsatilgan hollarda arizalarni qayd etish daftarida: “Kelib tushgan hujjatlar” ustuniga “qoʻshimcha varaqni (yoki varaqlarni) garov xati bilan biriktirish toʻgʻrisida ariza” soʻzlari kiritiladi; “Roʻyxatdan oʻtkaziladigan huquq, cheklash (shartlar)” ustuniga “qoʻshimcha varaqni (yoki varaqlarni) garov xati bilan biriktirish” soʻzlari kiritiladi; “Qabul qilingan qaror” ustuniga “qoʻshimcha varaq (yoki varaqlar) garov xati bilan biriktirildi” soʻzlari, garov xati qoʻshimcha varaq (varaqlar) bilan ariza beruvchiga topshirilgan sana kiritiladi; “Izohlar” ustunida huquqlarning davlat roʻyxatidan oʻtkazilganligi toʻgʻrisida berilgan guvohnomalarni qayd etish daftarining raqamiga va bu kitobda garov xatining dastlabki ipotekaga oluvchiga berilganligi toʻgʻrisidagi yozuvning raqamiga ishora qoʻyiladi. Arizalarni qayd etish daftarining qolgan ustunlariga yozuvlar belgilangan tartibda kiritiladi. 30. Agar garov xatiga biriktiriladigan qoʻshimcha varaqdagi maʼlumotlar davlat reyestrining tegishli ustunlariga yozuvlar kiritish zaruratini keltirib chiqarsa, qoʻshimcha varaqni garov xati bilan biriktirish toʻgʻrisidagi iltimosnoma tegishli roʻyxatdan oʻtkazish harakatini amalga oshirish toʻgʻrisidagi arizaning tarkibida boʻlishi mumkin. Bunda bunday iltimosnoma ham arizalarni qayd etish daftarining “Roʻyxatdan oʻtkaziladigan huquq, cheklash (shartlar)” ustunida aks ettiriladi. 31. Garov xati bekor qilingan va shu bilan bir vaqtda yangi garov xati berilgan taqdirda, ipotekaga qoʻyuvchi roʻyxatdan oʻtkazuvchi organga davlat reyestriga oʻzgartirishlar kiritish haqidagi ariza bilan birgalikda yangi garov xatini beradi, bu garov xati ipotekaga oluvchiga uning qonuniy egaligida turgan garov xati oʻrniga topshiriladi. 32. Garov xati ipoteka toʻgʻrisidagi shartnomaga yoki vujudga keltirgan majburiyati ipoteka bilan taʼminlangan shartnomaga muvofiq kelmasa, roʻyxatdan oʻtkazuvchi organ tomonidan bir vaqtda yangi garov xati beriladi. 33. Yangi garov xati roʻyxatdan oʻtkazuvchi organ garov xatiga kiritiladigan maʼlumotlardan tashqari, yangi garov xati berilgan sanani, yangi garov xatini bergan roʻyxatdan oʻtkazuvchi organning nomini, roʻyxatdan oʻtkazuvchining familiyasi, ismi va otasi ismining bosh harflarini, uning roʻyxatdan oʻtkazuvchi organning muhri ilova qilingan imzosini ham oʻz ichiga olishi lozim. 33. Yangi garov xati roʻyxatdan oʻtkazuvchi organ garov xatiga kiritiladigan maʼlumotlardan tashqari, yangi garov xati berilgan sanani, yangi garov xatini bergan roʻyxatdan oʻtkazuvchi organning nomini, roʻyxatdan oʻtkazuvchining familiyasi, ismi va otasi ismining bosh harflarini, uning roʻyxatdan oʻtkazuvchi organning muhri ilova qilingan imzosini ham oʻz ichiga olishi lozim. 34. Yangi garov xatining varaqlari Yoʻriqnomada belgilangan tartibda raqamlanadi, oʻzaro biriktiriladi (tikiladi). 35. Bekor qilingan garov xati birinchi varagʻining old tomoniga roʻyxatdan oʻtkazish yozuvini bekor qilish shtampi bosiladi, unda faqat bekor qilingan garov xatining bekor qilish sanasiga mos keladigan sana, roʻyxatdan oʻtkazuvchining familiyasi, ismi va otasi ismining bosh harflari va imzosi koʻrsatiladi. 36. Bekor qilingan garov xati roʻyxatdan oʻtkazuvchi organda ipoteka toʻgʻrisidagi roʻyxatdan oʻtkazish yozuvini bekor qilish vaqtiga qadar saqlanadi (roʻyxatdan oʻtkazish yigʻma jildiga joylashtiriladi). 37. Ipoteka toʻgʻrisidagi roʻyxatdan oʻtkazish yozuvi bekor qilingandan soʻng bekor qilingan garov xati u boʻyicha oldin majburiyatli boʻlgan shaxsga uning talabi (arizasi) boʻyicha topshirilishi mumkin. Bu holda bekor qilingan garov xatiga belgilangan tartibda toʻldiriladigan roʻyxatdan oʻtkazish yozuvini bekor qilish qoʻshimcha shtampi bosiladi. 38. Garov xati ipotekaning toʻxtatilishi munosabati bilan bekor qilingan taqdirda bekor qilingan garov xati birinchi varagʻining old tomoniga belgilangan tartibda toʻldiriladigan roʻyxatdan oʻtkazish yozuvini bekor qilish shtampi bosiladi. Bekor qilingan garov xatining asl nusxasi roʻyxatdan oʻtkazish yigʻma jildiga joylashtiriladi. Bekor qilingan garov xati u boʻyicha oldin majburiyatli boʻlgan shaxsga uning talabi (arizasi) boʻyicha topshirilishi mumkin. 39. Garov xati yoʻqolgan taqdirda yoʻqolgan garov xati boʻyicha huquqlarni tiklash Qonunda nazarda tutilgan tartibda amalga oshiriladi. Ipotekaga qoʻyuvchi, agar u uchinchi shaxs boʻlsa, shuningdek ipoteka bilan taʼminlangan majburiyat boʻyicha qarzdor ham imkoni boricha qisqa muddatlarda garov xatining dublikatini unda “dublikat” belgisi bilan tuzishlari va uni roʻyxatdan oʻtkazuvchi organga topshirishlari shart. 40. Roʻyxatdan oʻtkazuvchi organ bir ish kuni ichida garov xatining dublikatini rasmiylashtirishi shart, unda “dublikat” degan belgi boʻlishi kerak. 41. Garov xatining dublikati yoʻqolgan garov xatiga toʻliq muvofiq boʻlishi kerak. Garov xatining dublikati u berilgan sanani, garov xatining dublikatini bergan roʻyxatdan oʻtkazuvchi organning nomini, roʻyxatdan oʻtkazuvchining familiyasi, ismi va otasi ismining bosh harflarini, uning roʻyxatdan oʻtkazuvchi organning muhri ilova qilingan imzosini oʻz ichiga olishi lozim. 42. Garov xati dublikatining varaqlari belgilangan tartibda raqamlanadi, oʻzaro biriktiriladi (tikiladi). Garov xatining dublikati roʻyxatdan oʻtkazuvchi organ tomonidan garov xatini yoʻqotgan shaxsga topshiriladi. Garov xati (shuningdek yangi garov xati, garov xatining dublikati, bekor qilingan garov xati) dastlabki ipotekaga oluvchiga berilganligi toʻgʻrisidagi yozuv huquqlar davlat roʻyxatidan oʻtkazilganligi toʻgʻrisidagi berilgan guvohnomalarni qayd etish daftariga kiritiladi. Huquqlar davlat roʻyxatidan oʻtkazilganligi toʻgʻrisidagi berilgan guvohnomalarni qayd etish daftariga, shuningdek garov xati u bilan biriktirilgan qoʻshimcha varaqlar bilan birga dastlabki ipotekaga oluvchiga yoki garov xatining qonuniy egasiga topshirilganligi toʻgʻrisidagi yozuvlar ham kiritiladi. 43. Ipoteka bilan taʼminlangan majburiyat boʻyicha qarzdor, ipotekaga qoʻyuvchi va garov xatining qonuniy egasi garov xatining ilgari belgilangan shartlarini kelishuvga koʻra oʻzgartirishlari mumkin. Bu holda, shuningdek ipoteka bilan taʼminlangan majburiyat boʻyicha qarz boshqa shaxsga oʻtkazilayotganda kelishuvda garov xatini bekor qilish va shu bilan bir vaqtda tegishli oʻzgartirishlar hisobga olingan holda tuzilgan yangi garov xatini berish nazarda tutilishi kerak. 44. Garov xatining mazmunini oʻzgartirish toʻgʻrisidagi kelishuvni ariza beruvchi davlat roʻyxatidan oʻtkazishni soʻrab roʻyxatdan oʻtkazuvchi organga murojaat etgan paytdan eʼtiboran bir ish kuni ichida amalga oshirilishi kerak. Bunday kelishuvni davlat roʻyxatidan oʻtkazish bepul amalga oshiriladi. 45. Ipotekani davlat roʻyxatidan oʻtkazuvchi organ davlat reyestrining ipoteka roʻyxatdan oʻtkazilgan boʻlimiga bitimning davlat roʻyxatidan oʻtkazilganligi toʻgʻrisida yozuv kiritadi. 46. Garov xatining mazmunini oʻzgartirish toʻgʻrisidagi bitimning davlat roʻyxatidan oʻtkazilganligi bitimga hujjatlardagi roʻyxatdan oʻtkazilganlik ustxati shtampi bosish yoʻli bilan tasdiqlanadi, unda “davlat roʻyxatidan oʻtkazildi” soʻzlaridan oldin “garov xatining mazmunini oʻzgartirish toʻgʻrisidagi bitim” soʻzlari koʻrsatiladi. 47. Garov xatining ajralmas qismi boʻlmish uning mazmunini oʻzgartirish toʻgʻrisidagi bitimning asl nusxasi garov xatiga ilova qilinadi va unga biriktiriladi (tikiladi). 48. Garov xatining qonuniy egasi familiyasi, ismi, otasining ismi va yashash joyini, agar garov xatining qonuniy egasi yuridik shaxs boʻlsa, uning nomi va joylashgan joyini (pochta manzilini) koʻrsatgan holda, oʻzining ipotekaga oluvchi sifatida belgilangan tartibda roʻyxatga olinishini roʻyxatdan oʻtkazuvchi organdan talab qilishga haqlidir. 49. Garov xatining qonuniy egalarini roʻyxatdan oʻtkazish davlat roʻyxatidan oʻtkazuvchi organga tegishli ariza bilan murojaat etilgandan keyin bir ish kuni ichida amalga oshiriladi va bu haqda arizalarni qayd etish daftariga yozib qoʻyiladi. 50. Garov xatining qonuniy egasi toʻgʻrisidagi qayd yozuvi, garov xati taqdim etilgan taqdirda, ariza beruvchi roʻyxatdan oʻtkazuvchi organga murojaat etgan paytdan eʼtiboran bir ish kuni ichida quyidagilar: garov xati boʻyicha huquqni Qonunning 34-moddasiga muvofiq boshqa shaxsga oʻtkazish hamda garov xatiga belgi qoʻyish asosida, agar bunday yozuvni kiritgan shaxs garov xatining qonuniy egasi yoki ipotekaga oluvchi boʻlgan boʻlsa, garovga oʻtkazishga doir maxsus yozuv uning nomiga yozilgan, u garov xatini Qonunning 35-moddasi beshinchi qismida nazarda tutilgan tartibda sotgan boʻlsa; garov xati boʻyicha huquqlar yuridik shaxs qayta tashkil etilganligi natijasida yoki meros tartibida boshqa shaxslarga oʻtkazilganligini tasdiqlovchi hujjatlar asosida; garov xati boʻyicha huquqlar ariza beruvchiga tegishli deb topilganligi toʻgʻrisidagi sud qarori asosida amalga oshirilishi kerak. 51. Garov xatining qonuniy egasini roʻyxatdan oʻtkazish davlat reyestrining dastlabki ipotekaga oluvchi yoki garov xatining oldingi qonuniy egasi koʻrsatilgan ustuniga garov xatining yangi qonuniy egasi toʻgʻrisida yozuv kiritish orqali amalga oshiriladi. Davlat reyestridagi oldingi yozuv belgilangan tartibda bekor qilinadi. 52. Garov xatining egasiga davlat reyestriga tegishli roʻyxatdan oʻtkazish yozuvi kiritilganligini tasdiqlash maqsadida uning arizasi asosida belgilangan tartibda davlat reyestridan koʻchirma berilishi mumkin. Bunda roʻyxatdan oʻtkazilgan huquq cheklovlari (shartlari) toʻgʻrisidagi maʼlumotlarni aks ettirishda mazkur koʻchirmaga ipoteka koʻrsatilgandan soʻng “garov xatining qonuniy egasi” soʻzlari va yangi ipotekaga oluvchi (garov xatining yangi qonuniy egasi) toʻgʻrisidagi toʻliq maʼlumotlar kiritiladi. 53. Garov xati uni boshqa shaxsga (garov xatini garovga oluvchiga) oʻtkazish orqali kredit shartnomasi boʻyicha majburiyatni yoki shu shaxs bilan garov xatida dastlab koʻrsatilgan ipotekaga oluvchi yoxud uning oʻzga qonuniy egasi oʻrtasida vujudga kelgan boshqa majburiyatni bajarilishini taʼminlash uchun garov xatining garovi toʻgʻrisidagi shartnoma boʻyicha garovga qoʻyilishi mumkin. 54. Garov xatining garovini roʻyxatdan oʻtkazish ipotekani roʻyxatdan oʻtkazish uchun belgilangan tartibda davlat reyestriga tegishli yozuvlar kiritish orqali amalga oshiriladi. 55. Mazkur Yoʻriqnoma talablarini buzgan shaxslar qonunchilikka muvofiq javobgar boʻladilar.